अपनी स्त्रीभाषा और स्त्रीवादी एजेण्डा के साथ यह कविता में स्त्री की लैंगिक उपस्थिति का क्लेम भी है कि भाषा में 'जिसको भी पूँछ उठाकर देखा, मादा ही पाया' वाले इकहरेपन को चुनौती मिले। प्रेम और मातृत्व के इर्द गिर्द बुना गया स्त्री मिथक टूटना ज़रूरी है। प्रेम का प्रश्न्चिह्नित होना ज़रूरी है। अनामिका के यहाँ मौसियाँ-नानियाँ-दादियाँ और बेटू-बेटी के बीच पुल सी तनी हुई स्त्री है जो अक्सर कामकाजी है और बच्चे के होमवर्क के साथ साथ अपने जीवन के भी उन रिक्त स्थानों के बारे में सोचती चलती है जिन्हें कभी नहीं भरा उसने। यहाँ माँ के भीतर पेण्डुलम सा दोलन करती स्त्री है जो अपने स्त्री होने के वजूद और अपने सम्बंधों की गुनगुनाहट के बीच बिना रुके-थके आती जाती है। 'एक स्त्री का पहला राजकीय प्रवास' का वह मार्मिक स्थल है कि पहली बार परिवार से दूर आकर स्वयम एकांत पहली बार महसूस करती है, डनलप पर लेटती है तो घर की चटाई चुभती है- 'तो क्या राजकुमारी ही होती है हर औरत !' फिर सारी डॉलर खर्च करके पहले बेटे को फोन मिलाती है कहते हुए कि तुम ही सबसे प्यारे हो। फिर दो फोन और मिलाकर यही दोहराती है - आफिस में खिन्न बैठे अंट-शंट सोचते अपने प्रिय से फिर, चौके में चिंतित, बर्तन खटकती अपनी माँ से तीनों से ही बात कहने की बेईमानी पर खुदा के सामने उसकी पेशी होती है। लेकिन खुदा यह कहकर कलम रख देता है कि -